Hlina, Alojz, poslanec NR SR (2014-05-27):
Vážená pani predsedajúca, vážená pani ministerka, vážení, ostávajúce kolegyne, kolegovia, dovoľte mi, som avizoval, že k tomuto vystúpim, nedá mi, aby som nevystúpil, aby som jak Luther mohol povedať: „Dnes stojím tu, nemôžem ináč.“ Naozaj, stojím tu, nemôžem inač, vyviním sa, že som na tom upozorňoval, a už to nechám na vás. Ešte mi dovoľte malú poznámku, som rád, že sa podarilo, čo sa podarilo. A ku extempore kolegu, ja idem do vývrtky z niečoho – určitého pokrytectva. On povie, že 18.40 tu páchame, niečo že tu páchame. Prosím vás, je úplne jedno, či je 17.40, či je 13.40, či je 11.40, 12.40, pán Poliačik tu nie je! Je úplne jedno, je úplne jedno o koľkej. Ja nechápem, načo to hovoril. Je to úplne jedno! Špeciálne, ja som ho tu dva mesiace nevidel, robil si kampaň do eurovolieb, dva mesiace tu nesedel. Tu príde a mudruje na niečo, že čo je. Prosím vás, Hrušovský bol aspoň tak slušný, že si jeden plat nezobral, myslím, že tak to bolo, za prezidenta, keď kandidoval. Dva mesiace tu nebol, tak som zvedavý, jak sa s tým vysporiadal. A tu príde a bude mudrovať, že 18.40! Ako keby tu celý deň sedel. Prosím vás, je nás tu zopár, ktorí môžme povedať, že kedy sa čo robí. Tak si na druhýkrát, prepáčte mi, to tú poznámku som si neodpustil, dobre rozmyslí, že čo chce povedať. Mal to postaviť nejak úplne ináč. Nie tu hrúziť, že 18.40. V jeho prípade to je absolútne jedno! A nielen v jeho, ale v prípade viacerých kolegov. Naozaj sme urobili niečo, čo sme mali urobiť dávno, prosím vás. A na konci, keď niekto tu začne splietať, neviem o čom, tak si spomeňte na tie deti. Lebo tie deti v tých osadách môžte motivovať a môžte im povedať, keď sa budeš učiť, tak budeš ako tuná ujo Dezider, ktorý je starosta, prosím vás. Ak vám na ničom nezáleží, lenže sa tuná – napádajú ma expresívne výrazy, ale nepoviem –, tak si aspoň na to spomeňte. Dobre? Aspoň na to, keď tu niekto začne mudrovať a hovoriť, neviem, čo to všetko je alebo nie je. Prosím vás, ale ak je niečo, použijem výraz kolegu Poliačika, ak je niečo svinstvo, teraz prepnem, chvála skončila, ak je niečo svinstvo, tak je to toto, čo tu predstavuje pani ministerka. Toto, čo tu doniesla, je naozaj brutál, je to čistý brutál! Je to útok na verejné financie a pribalili k tomu aj súkromné zdroje. To je normálne koordinovaný frontálny útok na verejné financie. A aby to tak nekričalo alebo ešte aby to tak nebolo, tak k tomu pribalili aj súkromné zdroje. To znamená, dotýka sa to každého, kto zamestnáva viac ako seba. Pri tých, čo zamestnávajú iba seba, pri nich majú odporúčací charakter. Ale pri tých, čo zamestnávajú viac ako seba, sa to všetko toto týka. Pracovná zdravotná služba je jeden megatunel! Normálny megatunel. Ale viete, čo je na tom zákerné? Keď sme tu mali SPP, tam tiež bolo to zákerné v tom, že ak sa to ľuďom predstavovalo, že oni tu idú zabezpečiť cenu plynu, neviem čo, aj toto je zákerné, vážení. Lebo toto je predstavované, aj tu boli také reči, že teda jak to pomôže zdraviu zamestnancov. Nuž kto by bol proti, však? To sa ťažko oponuje, že teda, aha, on to je aký netvor. Čo? To je aký hrozný človek, že nechce. Pod to ste sa kryli. Však jeden mýtus je, že teda chráni to zdravie zamestnancov, a druhý mýtus je, že to je smernica Európskej únie. Obidva mýty vám zborím, vážení! Zborím vám ich jak domček z karát a z piesku, normálne suchého piesku, a nie z mokrého, ten dlhšie drží. To je absolútne blud! Prosím vás pekne, od 2007. Slovenská pošta sa stala terčom supov a ja mám pocit, že oni sa strategicky dohodli, aj J&T, aj Penta, že kto ju cez čo bude tunelovať. J&T urobilo to, to jeden by nerozumel, poviem vám to, tam vidím nejakú mládež, ja vám to poviem. Pozrite sa, mladí ľudia, pozrite sa, predstavte si jednu vec, že by zamestnanci Tesca v uniformách Tesca chodili po meste alebo stáli by pred Tescom a hovorili by, vážení, nenakupujte u nás, ale choďte do Lidlu. A teraz si predstavte, že za túto činnosť by im Tesco platilo 3 euro za každého jedného človeka, ktorého by prehovorili, že nejdú do Tesca, ale do Lidlu, tak by dostali 3 eurá. A nakoniec by sa ešte zistilo, že to Tesco je tak blbé, že oni si dokonca od Lidlu tie peniaze nevyberú, že oni to ako keby dotovali túto bohumilú činnosť alebo túto megahlúposť. Čiže čo urobila Slovenská pošta? Poštárky presviedčali dôchodcov, aby si nechali doručovať svoje dôchodky cez Poštovú banku, to znamená, ona sa zbavovala svojho biznisu, poštárky dostávali za každú ulovenú dušu 3 eurá. A keď som interpeloval ministra Počiatka, že na základe akého titulu, že či si to aspoň fakturovali, tak mi prišlo, že to je utajené. Čiže toto je údajne, to som mimoriadne zvedavý, že čo to je. Čiže toto je jedna skupina, ktorá sa hrýzla do pošty, do Slovenskej pošty. Penta historicky sa venuje inej bohumilej činnosti – zdravotníctvu. Prosím vás, Penta od 2007. doteraz vytunelovala Slovenskú poštu o 240 mil. korún. Vám to napíšem, prosím vás, aby ste si to vedeli predstaviť. (Rečník zobral do rúk tabuľku, na ktorú napísal číslice.) 240 a šesť núl. My, čo sme starí, poznáme ešte koruny. Prosím vás, nech si každý spraví predstavu, čo sa dá kúpiť za 240 mil. korún od Slovenskej pošty. A ja vám niečo poviem, vážení, 240 mil. korún Slovenská pošta, ale ergo verejné zdroje zaplatili Pente a ich firmám, ale poštárky nie sú ani o milimikrón zdravšie. Ani o milimikrón tie chúďatá poštárky zdravšie nie sú. Ja poštárov poznám veľa, ja sa s nimi stretávam, chodia fajčiť za sochy na SNP. Ja ich poznám. Ani o milimikrón nie sú zdravšie, nie sú. Keby – prosím vás pekne, teraz ako nastaviť to vystúpenie, že komu je adresované, lebo aby ste znova nespustili tú vašu sociálnu demagógiu typu, že zlí podnikatelia nechcú sa starať o zdravie svojich zamestnancov. Prosím vás, to je blbosť! Absolútna megablbosť!! Poštárky, tých 14-tisíc ľudí, ktorí robia v pošte, prosím vás pekne, 5 euro mesačne vám za jednu dušu účtovala táto pracovná zdravotná služba, to máte 60 euro ročne. Prosím vás, keď tá pošta vedela platiť Pente, pýtajte si tie peniaze. Prečo ich pošta nedala tým ľuďom ako vianočný príspevok 60 euro? Koho by nepotešilo 60 euro? A malo by to rádovo, rádovo väčší význam, ako to, čo je tá vaša údajná pracovná zdravotná služba. Lebo pracovná zdravotná služba v praxi je, vážení, že vám niekto donesie takúto hrču papierov, volá sa to zdravotnícky audit, v ktorom vám napíšu, že sekretárka má mať podložku pod myšou s tou vatičkou. A šoférom v jednej inej firme povedali, že keď svieti slnko, majú nosiť čierne okuliare. A potom si dohodnú paušál. Lebo to je celý kľúčový moment, celej pracovnej zdravotnej služby je dohodnúť si paušál a vydreť, vydreť a vydreť čo najviac. Ja dám spraviť teraz iný audit. Teraz si dám, v rámci interpelácií budem interpelovať všetky ministerstvá a im podriadené organizácie, ma zaujíma, koľko tie ministerstvá, lebo ja viem len o ministerstve sociálnych vecí, ministerstve dopravy, že mali tiež cez Pentu, sa im o tých úradníkov starala Penta. Ja som naozaj zvedavý, keď Penta vydrela len z pošty 240 mil. korún, koľko vydrela zo štátu. Lebo dokonca, by ste neverili, že Štátne lesy, Čierny Balog, obchodný závod Čierny Balog, však podľa mňa tí v ProCare ani nevedia, kde je Čierny Balog. Ale poistení boli v ProCare. Spišské Podhradie, Bolek Polívka by povedal, jak sa, viete, tam v tom Spišskom Podhradí, jak sa oni dozvedeli, že potrebujú zdravotnú? Spišské Podhradie je obec, Spišské Podhradie je 22 zamestnancov, malo dodávateľsky zabezpečenú službu od ProCaru firmy Penty. To bude zaujímavé zistiť! Ten audit si vyzbierame, pani ministerka, dúfam, že mi odpoviete, tak ako máte, nie jak tu pán minister sa hrá, že ma ignoruje a robí zo mňa sekretárku. To bude zaujímavé, keď len z pošty vydreli 240, ja si dovolím tvrdiť, tá suma sa blíži viac ako k pol miliarde korún. Za nič, vážení! Za nič! Rozumiete?! Za nič, len za to, že nájdu ľudí, ktorí im to sem donesú, ktorí to schovajú pod to, že to je ochrana zamestnancov, ktorí to schovajú a budú vás klamať, že to je nariadenie Európskej únie. Lebo to nie je nariadenie Európskej komisie! Nie je to nariadenie Európskej komisie, pani ministerka. A vy to viete. Dobre to viete. Tuná je listing iných krajín, ako sa s tým kto vysporiadal, prosím vás. To je ináč urobené neprofesionálne, tak jak všetko z vášho ministerstva, ale nevadí. Už z tohto môžme vedieť, že nie je to nariadenie Európskej komisie. Klamete, zavádzate brutálnym spôsobom! Ak by to bolo nariadenie Európskej komisie, vážená pani ministerka, prečo ste v 2013 sem doniesla zákon, tento istý zákon (rečník zaťukal na materiál na rečníkom pulte) bez jednotky a dvojky? Prečo ste ho sem doniesli? Prečo ste ho potichu stiahli? To ste si dovolili sem doniesť zákon, ktorý bol v rozpore s Európskou úniou, v rozpore so smernicou? Prečo ste ten návrh, alebo kto vám klepol po ušoch? Obrazne povedané. Kto vám povedal: Neblázni, neblázni! Však tam máme my PZS-ky! Keby to bolo, tam prebiehalo konanie, myslím, že v ten daný moment už bolo aj ukončené, ten EÚ pilot, to znamená, to odôvodnené zhodnotenie, neviem, čo vy si tomu hovoríte, nakoniec to chcete utajiť. Nedovolili by ste si predložiť ten zákon, tak ako bol predložený. Kto chce, nech si pozrie. Vo februári 2013 bol tento zákon predložený bez jednotky a dvojky. A zrazu je tu predložený s jednotkou a dvojkou, to znamená pre všetkých. Pre všetkých, ktorí zamestnávajú viac ako seba, sa tento zákon týka. A znova sa, ten výraz som už dneska použil veľakrát, ale dneska je deň, kde je namieste, sa to chrapúnskym spôsobom schováva za ochranu zdravia zamestnancov a ešte to prekrývate Európskou komisiou k tomu a jej nariadeniu. K tomuto celému ešte je čo povedať a, pani predsedajúca, ak dovolíte, ja by som dokončil zajtra. Je sedemnásť hodín, lebo už sa rozbehnem potom. (Reakcie z pléna.)